Suomen länsirannikolla on alkanut ennakkoon huomiota herättänyt ilmavoimien koulutustapahtuma, jossa ensi alkuun harjoittelevat Suomen ja Yhdysvaltain sotilaskoneet. Ensimmäisenä päivänä amerikkalaiset eivät tosin tulleet paikalle.

Mistä on kyse? Suomen ja Yhdysvaltain hävittäjäkoneet harjoittelevat ilmataistelua Selkämerellä.

Harjoituslentoja lennetään yksi päivässä, ilmassa yleensä kaksi konetta kummaltakin puolelta.

Tänään amerikkalaiskoneiden tulo peruuntui teknisten ongelmien vuoksi.

Kaksi ilmavoimien F/A-18 Hornet -hävittäjää nousi harjoitukseen Pirkkalasta Tampereen naapurista ennen puoltapäivää tiistaina. Niiden piti kohdata Selkämeren yllä kaksi Yhdysvaltain ilmavoimien F-16 Falcon -hävittäjää, jotka lentävät Ämarin tukikohdasta Virosta.

Amerikkalaiskoneet eivät kuitenkaan tulleet paikalle, ja suomalaiset lensivät varaohjelman. Yhdysvaltain hävittäjät joutuivat kääntymään takaisin Ämariin teknisen ongelman vuoksi, kertoo everstiluutnantti Antti Koskela Satakunnan lennostosta.

Amerikkalaisten tulon peruuntumisesta kertoi ensin Hufvudstadsbladet.

Alkuperäisen ohjelman mukaan suomalaisten ja amerikkalaisten piti harjoitella ilmataistelua niin, että kumpikin pari toimii vuorollaan maaliosastona.

Koneet ovat aseistamattomia, mikä tarkoittaa että niillä ei ole mukanaan "kovia" ammuksia tai ohjuksia. Harjoitusohjukset ovat siipitelineissään jo oikean lentotuntumankin vuoksi.

Tänään harjoitukseen piti kuulua myös ilmatankkaus Yhdysvaltain ilmavoimien KC-135 Stratotanker -tankkauskonesta. Myös se jäi pois.

Harjoituksena pienehkö

Harjoitusta pyritään jatkamaan huomenna ohjelman mukaan. Pirkkalasta lennetään Hornet-parilla kahta amerikkalaiskonetta vastaan keskiviikkona ja torstaina. Kumpanakin päivänä tehdään vain yksi harjoituslento.

Ensi viikolla tehdään vielä yksi harjoituslento amerikkalaisia vastaan kahdella Hornetilla Rissalasta Kuopion läheltä. Lisäksi lennetään kaksi harjoituslentoa, johon osallistuvat myös Ruotsin ilmavoimien Gripen -hävittäjät.

– Ilmassa on 4–14 lentokonetta yhtä aikaa päivästä riippuen, sanoo Koskela.

Toimintaa kutsutaan Koskelan mukaan koulutustapahtumaksi, koska se on melko pienimuotoinen. Harjoitus on sellainen, missä lennetään pitkäkestoisemmin useita harjoituslentoja peräkkäin.

Koulutusta ohjaajille ja johtokeskuksille

– Tavoitteena on kouluttaa meidän hävittäjäohjaajia ja taistelunjohtajia ja lisätä sitä kautta kansallista puolustuskykyä, sanoo everstiluutnantti Antti Koskela.

Harjoittelusta ulkomaisia kolleegoja vastaan on se hyöty, että omasta poikkeavan konetyypin kohtaaminen ilmataistelutilanteessa on aina vähän erilainen tilanne, mistä voi oppia, määrittelee Koskela.

Tällainen harjoittelu on hänen mukaansa täysin rutiininomaista pohjoisessa, missä suomalaisten Hornetit, norjalaisten Falconit ja ruotsalaisten Gripenit kohtaavat ilmassa joka viikko.